CELEX: 32022R0175
Language: el
Date: 2022-02-09 00:00:00
Title: Κανονισμός (ΕΕ) 2022/175 της Επιτροπής της 9ης Φεβρουαρίου 2022 για την τροποποίηση του παραρτήματος IX του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου όσον αφορά τους όρους εισαγωγής για τις μετακινήσεις αιγοπροβάτων που προορίζονται για αναπαραγωγή από τη Μεγάλη Βρετανία στη Βόρεια Ιρλανδία (Κείμενο που παρουσιάζει ενδιαφέρον για τον ΕΟΧ)

10.2.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 29/1
               
            
         ΚΑΝΟΝΙΣΜΟΣ (ΕΕ) 2022/175 ΤΗΣ ΕΠΙΤΡΟΠΗΣ
         της 9ης Φεβρουαρίου 2022
         για την τροποποίηση του παραρτήματος IX του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου όσον αφορά τους όρους εισαγωγής για τις μετακινήσεις αιγοπροβάτων που προορίζονται για αναπαραγωγή από τη Μεγάλη Βρετανία στη Βόρεια Ιρλανδία
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 23α εισαγωγική φράση και στοιχείο ιγ),
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΚ) αριθ. 999/2001 θεσπίζει τους κανόνες για την πρόληψη, την καταπολέμηση και την εξάλειψη ορισμένων μεταδοτικών σπογγωδών εγκεφαλοπαθειών (ΜΣΕ) στα ζώα, συμπεριλαμβανομένης της κλασικής τρομώδους νόσου.
                  
               
                     (2)
                  
                  
                     Πιο συγκεκριμένα, στο παράρτημα IX κεφάλαιο Ε του κανονισμού (ΕΚ) αριθ. 999/2001 καθορίζονται οι απαιτήσεις για την εισαγωγή αιγοπροβάτων στην Ένωση. Σύμφωνα με τις εν λόγω απαιτήσεις οι εισαγωγές πρέπει να συνοδεύονται από πιστοποιητικό υγείας των ζώων με το οποίο βεβαιώνεται, μεταξύ άλλων, ότι τα αιγοπρόβατα αναπαραγωγής που εισάγονται στην Ένωση προέρχονται από εκμετάλλευση με αμελητέο ή ελεγχόμενο κίνδυνο κλασικής τρομώδους νόσου ή, για τα προβατοειδή, ότι έχουν γονότυπο ARR/ARR για την πρωτεΐνη πρίον, που προσδίδει ανθεκτικότητα στην κλασική τρομώδη νόσο.
                  
               
                     (3)
                  
                  
                     Με βάση τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης) και ιδίως το άρθρο 5 παράγραφος 4 του πρωτοκόλλου για τις Ιρλανδία/Βόρεια Ιρλανδία σε συνδυασμό με το παράρτημα 2 του εν λόγω πρωτοκόλλου, ο κανονισμός (ΕΚ) αριθ. 999/2001 και οι πράξεις της Επιτροπής που βασίζονται σ’ αυτόν εφαρμόζονται ως προς το Ηνωμένο Βασίλειο και εντός αυτού σε σχέση με τη Βόρεια Ιρλανδία μετά τη λήξη της μεταβατικής περιόδου που προβλέπεται στη συμφωνία αποχώρησης. Κατά συνέπεια, τα ζώντα ζώα που αποστέλλονται από τη Μεγάλη Βρετανία στη Βόρεια Ιρλανδία υπόκεινται πλέον στο καθεστώς που εφαρμόζεται στις εισαγωγές από οποιαδήποτε τρίτη χώρα.
                  
               
                     (4)
                  
                  
                     Έως την έναρξη ισχύος της συμφωνίας αποχώρησης η ετήσια ενδοεθνική μετακίνηση από τη Μεγάλη Βρετανία στη Βόρεια Ιρλανδία εκτιμήθηκε ότι ανερχόταν σε περίπου 8 000 πρόβατα αναπαραγωγής, κυρίως της φυλής Blackface της Σκωτίας, τα οποία δεν υπόκειντο στους κανόνες για το ενδοενωσιακό εμπόριο και τις εισαγωγές στην Ένωση. Πολλές από τις εκμεταλλεύσεις που συνήθως εμπορεύονται πρόβατα μεταξύ της Μεγάλης Βρετανίας και της Βόρειας Ιρλανδίας δεν αναγνωρίζονται επί του παρόντος ως εκμεταλλεύσεις με αμελητέο ή ελεγχόμενο κίνδυνο κλασικής τρομώδους νόσου. Επιπλέον, μόνο ένα μικρό ποσοστό του πληθυσμού προβάτων Blackface της Σκωτίας είχε γονότυπο ARR/ARR για την πρωτεΐνη πρίον. Ως εκ τούτου, το παραδοσιακό εμπόριο προβάτων αναπαραγωγής από τη Μεγάλη Βρετανία στη Βόρεια Ιρλανδία επηρεάστηκε σοβαρά από την έναρξη ισχύος της συμφωνίας αποχώρησης.
                  
               
                     (5)
                  
                  
                     Είναι αναγκαίο να εξασφαλιστεί ότι οι εκτροφείς στη Βόρεια Ιρλανδία εξακολουθούν να έχουν πρόσβαση στους γενετικούς πόρους αιγοπροβάτων που είναι διαθέσιμοι στη Μεγάλη Βρετανία, έως ότου οι εκμεταλλεύσεις στη Μεγάλη Βρετανία να μπορέσουν να συμμορφωθούν με τις απαιτήσεις για την εξαγωγή αιγοπροβάτων αναπαραγωγής στην Ένωση. Ως εκ τούτου, το παράρτημα IX κεφάλαιο Ε του κανονισμού (ΕΚ) αριθ. 999/2001 θα πρέπει να τροποποιηθεί ώστε να επιτρέπεται η εισαγωγή αιγοπροβάτων αναπαραγωγής από τη Μεγάλη Βρετανία στη Βόρεια Ιρλανδία από εκμεταλλεύσεις που δεν αναγνωρίζονται ως εκμεταλλεύσεις με ελεγχόμενο κίνδυνο κλασικής τρομώδους νόσου. Η δυνατότητα αυτή θα πρέπει να παρέχεται μόνο στις εκμεταλλεύσεις της Μεγάλης Βρετανίας οι οποίες υπέβαλαν αίτηση, πριν από την 1η Ιανουαρίου 2022, στο επίσημο σύστημα μέτρων για την αναγνώριση εκμεταλλεύσεων με ελεγχόμενο κίνδυνο κλασικής τρομώδους νόσου σύμφωνα με τους όρους που καθορίζονται στο παράρτημα VIII κεφάλαιο Α τμήμα Α σημείο 1.3 του εν λόγω κανονισμού και οι οποίες συμμορφώνονται με τους όρους που καθορίζονται στα στοιχεία α) έως θ) του εν λόγω κανονισμού κατά την εισαγωγή στη Βόρεια Ιρλανδία. Επιπλέον, η δυνατότητα αυτή θα πρέπει να παραμείνει προσωρινή και να λήξει στις 31 Δεκεμβρίου 2024, παρέχοντας έτσι επαρκή χρονική περίοδο από την ημερομηνία έναρξης ισχύος της συμφωνίας αποχώρησης ώστε οι εκμεταλλεύσεις στη Μεγάλη Βρετανία να επιτύχουν την αναγνώρισή τους ως εκμεταλλεύσεις με ελεγχόμενο κίνδυνο κλασικής τρομώδους νόσου.
                  
               
                     (6)
                  
                  
                     Η κλασική τρομώδης νόσος είναι μια μεταδοτική σπογγώδης εγκεφαλοπάθεια (ΜΣΕ) η οποία δεν θεωρείται ζωοανθρωπονόσος, όπως διαπιστώθηκε από την Ευρωπαϊκή Αρχή για την Ασφάλεια των Τροφίμων και το Ευρωπαϊκό Κέντρο Πρόληψης και Ελέγχου Νόσων στην κοινή επιστημονική γνώμη τους σχετικά με κάθε πιθανή επιδημιολογική ή μοριακή συσχέτιση μεταξύ ΜΣΕ σε ζώα και ανθρώπους, η οποία εκδόθηκε στις 9 Δεκεμβρίου 2010 (2). Επιπλέον, ο περιορισμένος χαρακτήρας των προτεινόμενων τροποποιήσεων του παραρτήματος IX του κανονισμού (ΕΚ) αριθ. 999/2001 και η εφαρμογή των κανόνων που εφαρμόζονται στο ενδοενωσιακό εμπόριο αιγοπροβάτων που προβλέπονται στην ενωσιακή νομοθεσία παρέχουν εύλογες εγγυήσεις ότι το επίπεδο υγείας των ζώων στην Ένωση δεν θα υπονομευθεί από τις προτεινόμενες τροποποιήσεις του εν λόγω παραρτήματος.
                  
               
                     (7)
                  
                  
                     Συνεπώς, το παράρτημα IX του κανονισμού (ΕΚ) αριθ. 999/2001 θα πρέπει να τροποποιηθεί ανάλογα.
                  
               
                     (8)
                  
                  
                     Δεδομένης της σημασίας που έχει για τον τομέα αναπαραγωγής της Βόρειας Ιρλανδίας το εμπόριο αιγοπροβάτων για αναπαραγωγή από τη Μεγάλη Βρετανία, είναι σημαντικό να τεθούν σε ισχύ το συντομότερο δυνατόν οι τροποποιήσεις που πρέπει να επιφέρει ο παρών κανονισμός στον κανονισμό (ΕΚ) αριθ. 999/2001.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα IX του κανονισμού (ΕΚ) αριθ. 999/2001 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 9 Φεβρουαρίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 147 της 31.5.2001, σ. 1.
         
            (2)  https://doi.org/10.2903/j.efsa.2011,1945
      
      
         
            ΠΑΡΑΡΤΗΜΑ
            Στο παράρτημα IX του κανονισμού (ΕΚ) αριθ. 999/2001, στο κεφάλαιο E, το σημείο 5 αντικαθίσταται από το ακόλουθο:
            
                        «5.
                     
                     
                        Για τα αιγοπρόβατα αναπαραγωγής που εισάγονται στην Ένωση και προορίζονται για κράτη μέλη εκτός εκείνων που παρουσιάζουν αμελητέο κίνδυνο κλασικής τρομώδους νόσου ή εκείνων που εφαρμόζουν εγκεκριμένο εθνικό πρόγραμμα καταπολέμησης της κλασικής τρομώδους νόσου που αναφέρεται στο παράρτημα VIII κεφάλαιο Α τμήμα Α σημείο 3.2, πληρούνται οι ακόλουθες προϋποθέσεις:
                        
                                    α)
                                 
                                 
                                    τα εισαγόμενα αιγοπρόβατα προέρχονται από εκμετάλλευση ή εκμεταλλεύσεις που συμμορφώνονται με τους όρους του παραρτήματος VIII κεφάλαιο Α τμήμα Α σημείο 1.3· ή
                                 
                              
                                    β)
                                 
                                 
                                    πρόκειται για προβατοειδή με γονότυπο πρωτεΐνης πρίον ARR/ARR και προέρχονται από εκμετάλλευση ή εκμεταλλεύσεις όπου δεν έχει επιβληθεί επίσημος περιορισμός μετακινήσεων λόγω ΣΕΒ ή κλασικής τρομώδους νόσου κατά τα δύο τελευταία έτη· ή
                                 
                              
                                    γ)
                                 
                                 
                                    για τα αιγοπρόβατα από τη Μεγάλη Βρετανία που εισάγονται στη Βόρεια Ιρλανδία έως τις 31 Δεκεμβρίου 2024, τα εισαγόμενα αιγοπρόβατα προέρχονται από εκμετάλλευση ή εκμεταλλεύσεις:
                                    
                                                i)
                                             
                                             
                                                όπου δεν έχει επιβληθεί επίσημος περιορισμός μετακινήσεων λόγω ΣΕΒ ή κλασικής τρομώδους νόσου κατά τα τρία τελευταία έτη· και
                                             
                                          
                                                ii)
                                             
                                             
                                                οι οποίες υπέβαλαν αίτηση, πριν από την 1η Ιανουαρίου 2022, στο επίσημο σύστημα μέτρων για την αναγνώριση εκμεταλλεύσεων με ελεγχόμενο κίνδυνο κλασικής τρομώδους νόσου σύμφωνα με τους όρους που καθορίζονται στο παράρτημα VIII κεφάλαιο Α τμήμα Α σημείο 1.3 και οι οποίες συμμορφώνονται με τους όρους που καθορίζονται στα στοιχεία α) έως θ) του εν λόγω σημείου κατά την εισαγωγή στη Βόρεια Ιρλανδία.»